                                                                                                TƏSDİQ EDİLMİŞDİR 
                                                                                                Azərbaycan Respublikası
                                                                                                Səhiyyə Nazirliyi
                                                                                                Farmakoloji və Farmakopeya
                                                                                                Ekspert Şurasının sədri

                                                                                                _____________  E.M.Ağayev
                                                                                            
                                                                                                “_____”______________ 2022-ci il


                             Dərman vasitəsinin istifadəsi üzrə təlimat (xəstələr üçün)


SPENTEN PLYUS    xaricə istifadə üçün krem
SPENTEN PLUS

Beynəlxalq patentləşdirilməmiş adı: Dexpanthenol + Chlorhexidine

Tərkibi
Təsiredici maddə:  1 q kremin tərkibində 50 mq dekspantenol, 5 mq xlorheksidin dihidroxlorid 
                               vardır.
Köməkçi maddələr:setil spirti, stearil spirti, hidrogenləşdirilmiş lanolin, makroqol stearat, yüngül 
                               duru parafin, ağ yumşaq parafin, təmizlənmiş su.

Təsviri
Demək olar ki, ağ rəngdən azacıq sarımtıl rəngə qədər bircins kremdir.

Farmakoterapevtik qrupu
Antiseptik və dezinfeksiyaedici vasitələr. Biquanidlər və amidinlər. Xlorheksidin, kombinasiyaları.
ATC kodu: D08AC52.
 
Farmakoloji xüsusiyyətləri
Farmakodinamikası
Dekspantenol Spenten Plyus kreminin təsiredici maddəsidir, B5 vitamininin effektini göstərərək, dəri hüceyrəsində tez zamanda pantoten turşusuna çevrilir (B5 vitamini). Pantoten turşusu koenzim (KoA) kofermentinin tərkibinə daxildir. Asetilkoferment A KoA şəklində bütün hüceyrələrin metabolizmində mərkəzi rol oynayır. Pantoten turşusu dəri epitelisinin və selikli qişaların yaranması üçün əvəzedilməzdir.
Xlorheksidin dihidroxlorid yaxşı tanınan və pasiyent tərəfindən yaxşı keçirilən antiseptik və bakterisid birləşmə olub, qrammüsbət bakteriyalara qarşı bakterisid təsir göstərir, xüsusilə ona həssas dərinin infeksion xəstəliklərinin törədicisi olan Staphylococcus aureus ştammlarına. Xlorheksidin dihidroxlorid patogen qrammənfi mokroorqanizmlərə qarşı az aktivlik göstərir.
Pseudomonas и Proteus-un bəzi növləri xlorheksidinə qarşı davamlıdır. Virusəleyhinə təsir göstərmir, göbələkəleyhinə aktivliyi zəidfir.
Farmakokinetikası
Sorulması
Dekspantenol zədələnmiş dəridən sürətlə absorbsiya olunur. Dəri hüceyrələrində dekspantenol tez zamanda pantoten turşusuna çevrilir və endogen pantoten turşusunun rezervini doldurur.
Böyüklərdə xlorheksidinin zədələnməmiş dəridən absorbsiyasının sübutu yoxdur. Körpələrin dərisinə xlorheksid qlükonatın 4%-li yuyucu məhlulunu çəkdikdə, sonuncunun qanda konsentrasiyası aşağı olmuşdur (1 mkq/ml).
Paylanması
Pantoten turşusu qan plazmasının zülalları ilə (əsasən β-qlobulinlə və albuminlə) birləşir. Sağlam böyük insanlarda onun konsentrasiyası tam qanda təqribən 500-1000 mkq/ml, qan zərdabında isə müvafiq olaraq təqribən 100 nkq/ml təşkil edir
Xlorheksidin dəridən əhəmiyyətsiz dərəcədə sorulduğu üçün onun orqanlarda və toxumalarda paylanması barədə məlumat azdır. Xlorheksidinin (300 q) peroral istifadəsi zamanı sağlam böyük insanların plazmasında 0,2 mkq/ml maksimal səviyyəyə 30 dəqiqədən sonra çatır. 
Metabolizmi
Absorbsiyasından sonra dekspantenol sürətlə pantoten turşusuna çevrilir ki, bu da KoA-nın komponentidir. Pantoten turşusu orqanizmdə metabolizmə uğramır və dəyişilməmiş şəkildə xaric olur.
Xaric olması
Pantoten turşusu orqanizmdə parçalanmır və dəyişilməmiş şəkildə xaric olur. Peroral dozanın 60-70%-i sidiklə, qalan hissəsi nəcislə xaric olunur. Böyüklərdə sutkada sidiklə 2-7 mq, uşaqlarda sutkada 2-3 mq ekskresiya olur.
Xloheksidin dəridən praktik olaraq sorulmur. Peroral istifadəsi zamanı xlorheksidin orqanizmdən demək olar ki, bütövlükdə nəcislə xaric olunur.

İstifadəsinə göstərişlər
· İnfeksiya riski olan bütün növ travma səthi məsələn, sıyrıntı, kəsik, cırmaq, yanıq, çat, yataq yarası, dermatit;
· ayaqların xorası, dekubital defektlər (yataq yaraları) kimi xroniki zədələnmələr;
· qadınlarda laktasiya dövründə gilələrin çatı;
· azinvaziyalı cərrahiyyə; travma və cərrahi yaraların müalicəsi üçün. 

Əks göstərişlər
· Preparatın istənilən komponentinə qarşı hiperhəssaslıq;
· Kremin perforasiyalı təbil pərdəsinə düşməsinə yol vermək olmaz.

Xüsusi göstərişlər və ehtiyat tədbirləri
Kremin qulaq keçəcəyinə, gözlərə və ya selikli qişalara düşməsindən çəkinmək lazımdır.
Spenten Plyusu kiçik infeksiya ehtimalı ilə travmaların işlənməsi və ya dərinin qıcıqlanması üçün istifadə etmək tövsiyə edilmir (məsələn, günəş yanığı zaman). Belə hallarda tərkibində, yalnız dekspantenol olan preparatlardan istifadə etmək məsləhət görülür.
Nadir, lakin ağır allergik reaksiyalar və ya anafilaksiya tərkibində xlorheksidin olan preparatların istifadəsi zamanı yarana bilər. Ağır allergik reaksiyaların əlamətlərinin (tənəffüsün çətinləşməsi, xışıltı, üzün ödemi, sürətlə pisləşən övrə, geniş sahəli səpgi və ya şok) təzahürü zamanı dərhal preparatın istifadəsini dayandırmaq və həkimə müraciət etmək lazımdır.
Spenten Plyus kreminin tərkibində setil spirti, stearil spirti və lanolin vardır ki, bu da yerli dəri reaksiyalarına (məsələn, kontakt dermatit) səbəb ola bilər. 

Digər dərman vasitələri ilə qarşılıqlı təsiri 
Xlorheksidin köpüklənən (sabun) vasitələrlə və digər anion birləşmələrlə uyuşmur. Qarşılıqlı təsirin qarşısını almaq məqsədilə Spenten Plyusu digər antiseptiklərlə eyni vaxtda istifadə etmək məsləhət görülmür (antaqonist təsir və ya inaktivasiya).

Hamiləlik və laktasiya dövründə istifadəsi
Hamiləlik
Heyvanlar üzərində aparılan reproduktiv toksiklik tədqiqatları preparatın hamiləliklə əlaqədar birbaşa və ya dolayı mənfi təsirini göstərmir. İnsanlarda hamiləlik dövründə nəzarət edilən tədqiqatlarda preparatın istifadəsi barədə məlumat yoxdur. Hamiləlik dövründə preparatın dərinin geniş sahəsində istifadəsindən çəkinmək lazımdır.
Laktasiya
Preparatı laktasiya dövründə istifadə etmək olar, lakin dərinin böyük səthinə çəkmək olmaz. Preparat gilələrdə olan çatların müalicəsi üçün istifadə edildikdə, ana südü ilə qidalandırmadan əvvəl gilələri yumaq lazımdır.

Nəqliyyat vasitəsini və digər potensial təhlükəli mexanizmləri idarəetmə qabiliyyətinə təsiri
Preparat avtomobil idarə etmək və ya yüksək psixomotor reaksiyalar tələb edən mexanizmlərlə işləmək qabiliyyətinə təsir etmir və ya əhəmiyyətsiz dərəcədə təsir edir.

İstifadə qaydası və dozası
Dozalanması
Xaricə istifadə üçün Spenten Plyus kremi təmizlənmiş yaraya və ya dərinin iltihablı nahiyəsinə ehtiyac olduqda gündə 1-5 dəfə çəkilir.
İstifadə qaydası
Preparatın dərinin geniş səthinə çəkilməsindən çəkinmək vacibdir.
Ehtiyac olduqda sarğının istifadəsi mümkündür.
İstifadə müddəti 7-14 gün təşkil edir.
Preparatı 14 gündən artıq istifadə etmək olmaz. Bu dövr ərzində simptomlar saxlandıqda və ya zədələnmiş nahiyənin vəziyyəti pisləşdikdə, həkimlə məsləhətləşmək lazımdır.

Əlavə təsirləri
Sadalanan əlavə təsirlər spontan məlumatların əsasında qeyd edilmişdir, onlardan hər birinin rastgəlmə tezliyini dəqiq müəyyən etmək mümkün deyil.
İmmun sistemdə, dəridə və dərialtı toxumada baş verən pozuntular:
· kontakt dermatit, allergik dermatit, qaşınma, eritema, ekzema, səpgi, övrə, dəri qıcıqlanması, suluq kimi allergik dəri reaksiyaları;
· hiperhəssaslıq, anafilaktik reaksiyalar, astmatik sindromla, dərinin, tənəffüs yollarının, mədə-bağırsaq sisteminin və ürək-damar sisteminin yüngül və ya mülayim zədələnməsilə təzahür edən anafilaktik şok (həyat üçün potensial təhlükəli), səpgi, övrə, ödem, qaşınma və qrək-tənəffüs pozuntuları kimi simptomlar daxil olmaqla.
Şübhəli əlavə təsirlər barədə məlumatın verilməsi
Dərman vasitəsinin qeydiyyatından sonra şübhəli əlavə təsirlər barədə məlumatın verilməsi vacibdir. Pasiyentdə ciddi əlavə təsirlər aşkar etdikdə və ya bu bölmədə qeyd edilməyən yeni əlavə təsir təzahür etdikdə, müvafiq Milli farmakonəzarət sisteminə məlumat vermək lazımdır.

Doza həddinin aşılması
Pantoten turşusu yüksək dozalarda pasiyent tərəfindən yaxşı keçirilir və bu səbəbə görə toksik hesab edilmir. Bu halda hipervitaminoz məlum deyil. Xlorheksidinlə doza həddinin aşılması zamanı aminotransferazaların səviyyəsinin artması barədə məlumat verilmişdir. Preparatın dərinin bir zədələnmiş nahiyədə tez-tez çoxsaylı istifadəsi dərinin qıcıqlanmasına səbəb ola bilər. Dərman vasitəsi böyük olmayan dəri zədələnməsinin müalicəsi üçün nəzərdə tutulmuşdur, dərinin geniş nahiyəsində istifadəsindən çəkinmək lazımdır.

Buraxılış forması
Xaricə istifadə üçün krem.
30 q krem alüminium tubda. 1 tub içlik vərəqə ilə birlikdə karton qutuya qablaşdırılır.

Saxlanma şəraiti
25ºС temperaturdan yüksək olmayan  və  uşaqların əli çatmayan yerdə saxlamaq lazımdır.

Yararlılıq müddəti
3 il.
Yararlılıq müddəti bitdikdən sonra istifadə etmək olmaz.

Aptekdən buraxılma şərti
Reseptsiz buraxılır.

